“Çempionlar Liqasında dişimizlə, dırnağımızla mübarizə aparacağıq” » Karabakhmedia.Az
“Çempionlar Liqasında dişimizlə, dırnağımızla mübarizə aparacağıq”
Tarix:11-09-2017, 17:56 Baxış Sayı:181 Kateqoriya:Manşet / Gündəm
"Avropanın ən nüfuzlu klub turnirində çıxış etmək bizim çoxdankı arzumuz idi”.
Karabakhmedia.az xəbər verir ki, bunu "Qarabağ” futbol komandasının baş məşqçisi Qurban Qurbanov komanda ilə bağlı yazı dərc edən "Frans Press” agentliyinə açıqlamasında deyib.
45 yaşlı mütəxəssis bildirib ki, Ağdam təmsilçisinin Çempionlar Liqasının (ÇL) qrup mərhələsindəki rəqibləri çox güclü və təcrübəlidirlər. O, "Qarabağ”ın döyüşdən əvvəl təslim olmayacağını söyləyib: "Biz yüksək rəqabət səviyyəsini püşkatma nəticəsində İngiltərə, İtaliya və İspaniyanın top-klubları ilə eyni qrupda düşdükdən dərhal sonra hiss etdik. Qrupdakı rəqiblərimiz çox güclü və təcrübəlidirlər. Amma bu, döyüşdən əvvəl təslim olacağımız demək deyil. Biz hər bir matçda dişimiz və dırnağımızla mübarizə aparmağa hazırıq”.
Q.Qurbanov sentyabrın 12-də İngiltərədə "Çelsi"yə qarşı keçirəcəkləri qarşılaşmanın çətin və ağır olacağını vurğulayıb. Baş məşqçi üzərlərinə düşən işi layiqincə yerinə yetirməyə çalışacaqlarını deyib: "Yarışa Londonda başlayırıq. "Stemford Bric”dəki oyun bizim üçün çox çətin və ağır olacaq. Üzərimizə düşən işi layiqincə yerinə yetirəcəyimizə ümid edirik”.
Nüfuzlu agentliyin hazırladığı geniş məqalədə Nərmin Vəliyeva adlı "Qarabağ” azarkeşinin də fikirlərinə yer verilib. O, Ağdam klubunun uğurunun hər kəsi birləşdirdiyini qeyd edib: "Qarabağ”ın uğuru cavan və qocaları, kişilərlə qadınları, bütün Azərbaycan klublarının tərəfdarlarını birləşdirdi. Onlar ölkədə bizim favoritimizdirlər. "Qarabağ”ın işğal olunmuş bölgəni təmsil etməsi xüsusilə önəmlidir. İndi bütün dünya bizim problemdən xəbər tutacaq”.
Yazıda erməni separatçılarının 1990-cı illərin əvvəllərində Dağlıq Qarabağı işğal etmələri, "Qarabağ”ın ÇL-in "C” qrupundakı ev oyunlarını Ağdamdan 365 km uzaqda yerləşən Bakıda keçirdiyi qeyd olunub.
"Qarabağ”ın 1951-ci ildə yerli fermerlərin həmkarlar ittifaqı tərəfində təsis olunduğu, komandanın 1991-ci ilə qədər SSRİ-nin II divizonda çıxış etdiyi diqqətə çatdırılıb. Həmçinin, Ağdam təmsilçisinin 2001-ci ildə "Azərsun Holding”in himayəsinə keçənə qədər maddi çətinliklərlə üzləşdiyi, stabil maliyyə qaynağının komandanın ardıcıl 4 dəfə ölkə çempionu olmasına köməklik göstərdiyi yazılıb.
Məqalədə "Qarabağ”ın heyətində Dino Ndlovu, Miçel, Dani Kintana və Riçard Almeyda kimi legionerlərin yer aldığı xatırladılıb, "Qafqazın Barselonası” kimi xarakterizə edilən Ağdam komandasının Gürcüstan "Samtredia”sı, Moldova "Şerif”i və Danimarka "Kopenhagen”ini mübarizədən kənarlaşdıraraq, ÇL-in qrup mərhələsinə vəsiqə qazanan ilk Azərbaycan klubu olduğu vurğulanıb./Report/